ХВАЛОСПЈЕВ ЉЕПОТИ ЖИВЉЕЊА

Има прозних писаца који су рођени лиричари. Један од њих је Мирослав Кусмук.

Збирка Кусмукових прича „Поље вјетрова“ заправо је збирка пјесама у прози. Толико су те приче натопљене лиризмом, толико срцем писане с душом потписане.

И све претходно што је Кусмук остварио као прозаист, прожето је снажном осећаjношћу, те се доима као лирика. И приче из ове збирке показују, може и јасније од претходних, да је Кусмук у основи пјесник.

Кусмуково приповиједање тече складно, промишљено и спонтано, а краси га још и језичко-стилска дотјераност, занимљивост и јасност. Његова се проза испија надушак, јер је жестоко душевно пиће, које прија, освјежава и узноси. Одише животољубљем и човјекољубљем, плијени љепотом. У јој је много питомине, њежности и топлине доброхотног бића људског, заљубљеног у божанску искру у крви човјековој.

Свака ријеч из Кусмукове приче зрачи раздраганошћу, срећом од живота. Драгоре те кротке и крепке ријечи, свјетолзарне, и благост њихова разлива се по нама и плави нам душу свијешћу да смо људи, да има у нама нечег сунцоликог, неболиког, боголиког.... Испуњавају нас гордошћу што смо сунчеви поданици, што се пресипамо од доброте, па грцамо од радости што можемо да волимо и да будемо вољени, од среће што постојимо, што нас има и за себе и за друге.

Елем, и ова лирска проза Кусмукова мелем је за свако рањено срце, за сваку посусталост и уцвијељеност, за сваку малодушност, за сваки недозов и неодрж. Дослух је она са најскривенијим жељама и надама у бићу човјековом, са оним најсржнијим у природи његовој, са озвијезданошћу духа његовог. Утемељена у љубави, она је непоклек пред злом, пред силом и неправдом. Она је сва у вјери, непоколебљивом увјерењу да звијерима нема опстанка, да ће они још нерођени бити човјеколикији од нас садашњих, да свитањима неће бити краја.....

Кусмуково перо, одолијевајући злу, слави живот, љубав и милосрђе, љепоту душе човјекове. Оно не пише, оно пјева. Ора је да га поздравимо!

Љубиша Рајковић - Кожељац

У цик зоре

15.11.2018.

у Зајечару